钦定古今图书集成/明伦汇编/家范典/第082卷 > 礼记 > 《昏义》
## 钦定古今图书集成/明伦汇编/家范典/第082卷 > 礼记 > 《昏义》

敬慎重正而后亲之，礼之大体，而所以成男女之别，
而立夫妇之义也。男女有别而后夫妇有义，夫妇有
义而后父子有亲，父子有亲而后君臣有正，故曰：“昏
礼者，礼之本也。”夫礼，始于冠，本于昏，重于丧祭，尊于
朝聘，和于乡射，此礼之大体也。

〈陈注〉“父子亲而后君臣正”者，资于事父以事君而敬同也。〈大全〉马氏曰：“男女者，夫妇之始；夫妇者男女之终；始则成男女之别，终则能立夫妇之义也。由男女有别，以至君臣有正，其序如《易》所谓有男女然后有夫妇，有夫妇然后有父子，以至于有君臣，然后礼义有所错同。”蓝田吕氏曰：“礼始于冠者，童子所以成人也；本于昏者，有夫妇然后有父子，有父子然后有君臣也；重于”丧祭者，人道之所终也。尊于朝聘者，所以明君臣之义也。和于乡射者，所以合人情之懽也。八者备然后礼备，故曰：“礼之体也。”

又

成《妇礼》，明妇顺，又申之以著代，所以重责妇顺焉也。
妇顺者，顺于舅姑，和于室人，而后当于夫，以成丝麻
布帛之事，以审守委积盖藏。是故妇顺备而后内和
理，内和理而后家可长久也，故圣王重之。

〈陈注〉方氏曰：“于舅姑言顺，于室人言和者，盖上下相从谓之顺，顺则不逆；可否相济谓之和，和则不同。舅姑之礼至隆也，故可顺而不可逆，室人之礼相敌也，故虽和而不必同，兹其别欤！”〈大全〉马氏曰：“责妇

顺，以顺舅姑为至重。顺舅姑而不能和于室人，则不顺乎舅姑矣；和于室人而不能当于夫，则不和于室人矣。当于夫而不能审积盖藏，则不当于夫矣。数者无不备，然后可以尽妇顺之道也。和于室人，如《诗》所谓“宜其家人” 者是也；当于夫者，如《孟子》所谓“无违夫子” 是也。以成丝麻布帛，可以无寒也；以审守委积盖藏，则在中馈，可以无饥也。不惟可以不饥不寒，而大可以供祭祀之羞服矣。妇顺备而后内和理，和则有礼，理则有义，有礼义则家可长久。圣人重之者，重其有礼义也。

是以古者妇人先嫁三月，“祖庙未毁，教于公宫；祖庙
既毁，教于宗室。教以妇德、妇言、妇容、妇功、教成。祭之
牲用鱼，芼之以𬞟藻，所以成妇顺也。”

〈陈注〉“祖庙未毁”者，言此女犹于此祖有服也，则于君为亲，故使女师教之于公宫。公宫，祖庙也。既毁，谓无服也，则于君为疏，故教之于宗子之家。德，贞顺也。言，辞令也。容则婉娩，功则丝麻。“祭之”者，祭所出之祖也。鱼与𬞟、藻，皆水物，阴类也，芼之为羹也。〈大全〉张子曰：“‘古者妇人亦须有教，教于公宫宗室是也。故知夙兴夜寐，临祭祀，事宾客，承尊长’。又曰：‘祖庙未毁，教于公宫’，则知诸侯于有服族人，亦引而亲之，如家人焉。”

古者，天子后立六宫，三夫人、九嫔，二十七世妇，八十
一御妻，以听天下之内治，以明章妇顺，故天下内和
而家理。天子立六官、三公、九卿，二十七大夫，八十一
元士，以听天下之外治，以明章天下之男教，故外和
而国治。故曰：“天子听男教，后听女顺；天子理阳道，后
治阴德；天子听外治，后听内职，教顺成俗，外内和顺”，
国家理治，此之谓《盛德》。

〈陈注〉方氏曰：“六官，天地四时之官也。有六卿而又有九卿者，兼三公数之，则谓之九卿。由公至士，其数三而倍之。止于九者，阳成于三而穷于九，以其理阳道，故其数如此。后治阴德，而其数亦如之者，妇人从夫故也。六宫，谓大寝一、小寝五也。先言六宫而后言六官者，欲治其国，先齐其家之意也。”〈大全〉蓝田吕氏曰：“此章因讲明《昏礼》之义，推而上之，至干天子，后听天下之外治。内治则男女之义尽矣。立六官之职，公、卿、大夫、元士分治之，以佐天子听天下之外治。立六宫之职，夫人、嫔、世妇、御妻分治之，以佐后听天下之内治。男正位乎外，女正位乎内，男女正天下之大义也。有家者，夫听家之外治，妻听家之内治。”天子与后有天下者也，则不得不听天下之内外治也。外治者，明章男教也，司徒之所教皆是也。内治者，明章妇顺也。妇顺之法，德言容功皆是也。阳道者，男所以正其室也。阴德者，妇人所以宜其家也。刑于寡妻，至于兄弟，则正室之道，天子所理也。“嘒彼小星，三五在东。肃肃宵征，夙夜在公。”实命不同，则宜家之道，后所治也。郑氏谓“内治之道，妇道之法。”“阴德”谓“主阴事、阴令”，其义然也。凡天子所听皆外治，后所听皆内治。至于教顺成俗，外内和顺，国家理治，必如《周南》《召南》盛德之化，然后可致也。